ECB ระงับซื้อหุ้นกู้ “โฟล์คสวาเกน” หลังมีข่าวฉาวโกงตรวจสอบมลพิษ
ECB ระงับซื้อหุ้นกู้ "โฟล์คสวาเกน" หลังมีข่าวฉาวโกงตรวจสอบมลพิษ
28 ก.ย. 2558

ธนาคารกลางยุโรป (ECB) ระงับการซื้อหุ้นกู้บางส่วนที่ออกโดยบริษัทโฟล์คสวาเกน ไฟแนนเชียล เซอร์วิส ซึ่งเป็นบริษัทการเงินของโฟล์คสวาเกน เอจี เนื่องจากบริษัทกำลังเผชิญกับต้นทุนการใช้จ่ายที่สูงขึ้น และยังประสบกับความยากลำบากในการปล่อยเงินกู้เพื่อกระตุ้นยอดขาย อันเป็นผลมาจากข่าวการโกงตรวจสอบมลพิษของรถยนต์ดีเซล
ทั้งนี้ ECB จะทำการทบทวนสถานการณ์ที่เกิดขึ้นกับโฟล์คสวาเกนในช่วงที่ผ่านมา หลังจากที่มีรายงานว่า ซอฟท์แวร์ที่ทางบริษัทติดตั้งในรถยนต์ดีเซลจะทำให้เครื่องยนต์เข้าสู่โหมดพลังงานสะอาด หากกำลังถูกเจ้าหน้าที่ตรวจสอบค่ามลพิษ และหากผ่านพ้นช่วงดังกล่าว  โปรแกรมก็จะทำให้รถยนต์กลับมาอยู่ในโหมดขับขี่ปกติ ซึ่งจะทำให้มีการปล่อยมลพิษมากกว่าเกณฑ์มาตรฐานตามกฎหมายถึง 40 เท่า
ความเคลื่อนไหวดังกล่าวของ ECB มีขึ้นหลังจากมูดีส์ อินเวสเตอร์ส เซอร์วิส ปรับลดแนวโน้มความน่าเชื่อถือของโฟล์คสวาเกน ไฟแนนเชียล เซอร์วิส ลงสู่ เชิงลบ จากเดิม มีเสถียรภาพ โดยระบุว่า โฟล์คสวาเกน ไฟแนนเชียล เซอร์วิส ได้รับผลกระทบอย่างหลีกเลี่ยงไม่ได้จากกรณีการโกงตรวจสอบมลพิษของโฟล์คสวาเกน เอจี        